kardosdrur/scandi-wiki huggingface dataset:
Jesper Borup

Jesper Borup (f. 1971 i Svendborg) dansk radiovært og journalist, især kendt for sit arbejde med københavneralarm (#kbhalarm) og konstruktiv journalistik og som vært på P1 og P4 Fyn.

Pioner indenfor konstruktiv journalistik, som han siden 2007 har været med til at udvikle, praktisere og konceptualisere gennem mange år i radioen, især på P4 Fyn og i programmet Public Service på P1. Derudover har han været med til at sprede viden om konstruktiv journalistik som underviser og oplægsholder i Danmark og udlandet. 

Radioprogrammet Public Service fremhæves som et forbillede for fremtidens konstruktive journalistik i EBU-rapporten ”50 ways to make it better – building audience and trust.”

I 2013 medstifter af dskj, Dansk Selskab for Konstruktiv Journalistik, sammen med Cathrine Gyldensted, Lotte Rosdahl, Ulrik Haagerup, Peter Bro, Fred Jacobsen og Morten Rønnelund.  

Uddannet på DRs talenthold 1996 – 1998 sammen med Christina Høier, Ane Saalbach og Mads Brügger.                        

Medforfatter til bøgerne ”Grænseløs nu – få så det interview gjort færdig” og ”Så blev det Schengen” m. bl.a. Poul Majgaard, og ”Syv journalistiske benspænd” m. bl.a. Nana Toft.

Forfatter til rapporten ”Problemløsende journalistik i avisen,” efter samarbejde med Jydske Vestkysten og Fyns Amts Avis om udvikling af konstruktiv journalistik, 2011.

Medvirker i bøgerne ”From Mirrors to movers” af Cathrine Gyldenssted, ”Vi mødte Jesus” af Charlotte Rørth og ”Psykologien i familien” af Bodil Nørgaard og Lisbeth Kromann.                                                

Vinder af Frode Jakobsen Prisen 1998 sammen med resten af Polaroid-redaktionen på P1 (Mikkel Krause, Kenan Seeberg, Poul Majgaard.)

Med samme hold Cavlingnomineret 1998.

Indstillet til Prix Italia 2009 med ”Diane – en sang har et liv.”

Årets værter på P4 2015 sammen med Julie Lindegaard.

Fem gange nomineret til Prix Radio. Vundet en.                    

Desuden foredragsholder, moderator og lydbogsindlæser.

Borup har tre børn.

Eksterne henvisninger 
 https://www.dr.dk/om-dr/nyheder/p1-program-bliver-vist-frem-hele-europa
 https://www.ebu.ch/publications/news-report-2018-50-ways-to-make-it-better
 https://www.dr.dk/om-dr/nyheder/loebehjul-hoejresving-og-familiedrab-dr-fyn-jagter-loesninger
 https://issuu.com/agnete/docs/rapport_probleml_sende_p__aviser_inkl_bilag
 https://www.kommunikationsforum.dk/log/multimedia/PDF%20og%20andre%20dokumenter/Speciale_DortheWolff_F2018.pdf
 https://core.ac.uk/download/pdf/12522518.pdf 
 https://docplayer.dk/104913577-Konstruktiv-journalistik.html
 https://journalisten.dk/konstruktiv-journalist-malet-er-en-cavling/
 https://www.kristeligt-dagblad.dk/mediekommentar/konstruktive-bud-paa-loesning-paa-laegemangel
 https://www.kristeligt-dagblad.dk/kultur/til-kamp-en-afbalanceret-nyhedsdaekning.-med-et-glimt-i-oejet
 https://www.fyens.dk/ugeavisenodense/Hvad-sker-der-for-Provinsklynk/artikel/3065688
 https://www.dr.dk/om-dr/nyheder/koebenhavneralarm-paa-fyn-er-nu-prisbeloennet
 https://journalistforbundet.dk/kreds-8-fyn/kaephest-til-dr-p4-fyn-kobenhavneralarm

Journalister fra Danmark
Olga Tokarczuk

Olga Nawoja Tokarczuk (født 29. januar 1962) er en polsk forfatter, aktivist og psykolog, der er blevet beskrevet som en af de mest kritikerroste og kommercielt succesrige forfattere i sin generation. Hun debuterede som poet og har skrevet noveller, romaner, essays og tre filmmanuskripter. I 2018 vandt hun, som den første polske forfatter, Man Booker International Prize for sin roman Rejsende. Hun blev tildelt Nobelprisen i litteratur for året 2018 (tildelt i 2019).

Titler oversat til dansk 
 E.E. (1996)
 Broderskabets rejse (1997)
 Arilds tid og andre tider (1998)
 Kør din plov over de dødes knogler (2012)
 Dagens hus, nattens hus (2014)
 Rejsende (2016)

Referencer

Eksterne henvisninger 

 

Nobelprismodtagere fra Polen
Nobelprismodtagere i litteratur
Kvindelige forfattere i det 21. århundrede
Kvindelige forfattere i det 20. århundrede
Strindfjorden

Strindfjorden er den del af Trondheimsfjorden som ligger mellem Lade, Strinda, Malvik, Skatval, Frosta og Leksvik. Fjordnavnet antages at være ældre end navnet for hele Trondheimsfjorden. I vest løber den over i Flakkfjorden. I øst fortsætter Trondheimsfjordens hovedløb mellem Leksvik og Ekne, mens Skatval deler fjorden i fjordarmene Stjørdalsfjorden og Åsenfjorden.

Fra jernalderen til hen i middelalderen udgjorde bygderne omkring Strindfjorden et retsfællesskab, Strindafylke. Strindafylke var blandt de uttrønderske fylker sammen med Stiordølafylke, Gauldølafylke og Orkdølafylke.

Kilder og henvisninger 

Fjorde i Trøndelag
Trondheimsfjorden
Lemona

Lemona (græsk: Λεμώνα) er en landsby i Paphos-distriktet på Cypern, der ligger ca. 25 km nordøst for byen Paphos og 7 km vest for Agios Fotios.
 
Byer på Cypern
Stroumpi

Stroumpi eller Stroumbi (græsk: Στρουμπί) er en lille landsby i det centrale Paphos-distrikt, Cypern, og halvvejs mellem Paphos og Polis.

Landsbyens navn siges at stamme fra dens grundlægger, en mand kaldet "Stroumpos" eller formen af de omkringliggende bakker (stroumpoula, der betyder "afrundet").

Byer på Cypern
Drousia

Droushia (græsk: Δρούσια) er en landsby i Paphos-distriktet på Cypern, der ligger 10 km syd for Polis Chrysochous. Den ligger 640 m over havets overflade.

Byer på Cypern
Vrå (Lejrskov Sogn)

Vrå er en landsby i Lejrskov Sogn i Kolding Kommune (indtil 1970 Andst Herred, fra 1970 til 2007 i Lunderskov Kommune i Ribe Amt).

Historie 
Vrå landsby bestod i 1682 af 9 gårde og 1 hus med jord. Det samlede dyrkede areal udgjorde 244,7 tønder land skyldsat til 30,15 tønder hartkorn. Dyrkningsformen var græsmarksbrug med tægter.

I Vrå lå en rytterskole oprettet af kong Frederik IV i det daværende Koldinghus Rytterdistrikt, opført i perioden 1721 - 1727.

Omkring år 1900 beskrivesVrå således: "Vraa med Sparekasse (oprettet 1870), Skole og Mølle samt Margrethesminde, Gd."

Nær landsbyen anlagdes et stoppested (Kirsbøl/Ferup) på Troldhede-Kolding-Vejen Jernbane (anlagt 1917, nedlagt 1968), dog uden at der skete nogen bebyggelsesudvikling på stedet.

Noter

Litteratur 
 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983), 
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688. Udgivet efter hans Død paa Bekostning af Carlsbergfondet (København MCMXXVIII; Reprotryk for Landbohistorisk Selskab, København 1975), 

Lokaliteter i Kolding Kommune
Michael Gier

Michael Gier (født 19. juli 1967 i Goldach, Schweiz) er en schweizisk tidligere roer og olympisk guldvinder, bror til Markus Gier.

Gier vandt guld i letvægtsdobbeltsculler ved OL 1996 i Atlanta sammen med sin lillebror Markus Gier. Det var første gang nogensinde disciplinen var på det olympiske program. Schweizerne vandt guld efter en finale, hvor Holland fik sølv, mens New Zealand tog bronzemedaljerne. Brødrene deltog i samme disciplin ved OL 2000 i Sydney, hvor de dog kun blev nr. 5.

Gier vandt desuden en VM-guldmedalje i letvægtsdobbeltsculler ved VM 1995 i Tampere, Finland.

OL-medaljer 
 1996:  Guld i letvægtsdobbeltsculler

Referencer

Eksterne henvisninger 

Roere fra Schweiz
Markus Gier

Markus Gier (født 1. januar 1970 i Sankt Gallen, Schweiz) er en schweizisk tidligere roer og olympisk guldvinder, bror til Michael Gier.

Gier vandt guld i letvægtsdobbeltsculler ved OL 1996 i Atlanta sammen med sin storebror Michael Gier. Det var første gang nogensinde disciplinen var på det olympiske program. Schweizerne vandt guld efter en finale, hvor Holland fik sølv, mens New Zealand tog bronzemedaljerne. Brødrene deltog i samme disciplin ved OL 2000 i Sydney, hvor de dog kun blev nr. 5.

Gier vandt desuden en VM-guldmedalje i letvægtsdobbeltsculler ved VM 1995 i Tampere, Finland.

OL-medaljer 
 1996:  Guld i letvægtsdobbeltsculler

Referencer

Eksterne henvisninger 

Roere fra Schweiz
Personer fra Sankt Gallen
Zac Purchase

Zachary Jake Nicholas "Zac" Purchase-Hill (MBE) (født 2. maj 1986 i Cheltenham) er en engelsk tidligere roer, olympisk guldvinder og tredobbelt verdensmester.

Rokarriere 
Purchase begyndte at ro som stor dreng, og han gjorde sig første gang for alvor bemærket på den internationale scene, da han i 2005 vandt VM for U/23-roere vandt guld i letvægtssinglesculler. Året efter blev han seniorverdensmester i samme disciplin, inden han 2007 gik over i letvægtsdobbeltsculleren og her vandt VM-bronze sammen med Mark Hunter.

Hunter og Purchase deltog derpå i OL 2008 i Beijing, og de vandt deres indledende heat og deres semifinale sikkert (de satte olympisk rekord i indledende heat). I finalen lagde de sig hurtigt forrest, og halvvejs i løbet var placeringerne på plads. Briterne tog guldet foran græske Dimitrios Mougios og Vasileios Polymeros, mens de danske verdensmestre Rasmus Quist og Mads Rasmussen tog bronzemedaljerne. 

I 2009 holdt Purchase en pause fra roning, men han vendte tilbage i 2010, hvor Hunter og Purchase blev verdensmestre i letvægtsdobbeltsculleren, hvilket de gentog i 2011.

Ved OL 2012 i London var Hunter og Purchase sammen med danske Quist og Rasmussen de største favoritter, og de to par vandt da også hvert deres indledende heat og semifinale. Finalen fik en dårlig begyndelse for briterne, der fik defekt i båden ved starten. Da skaden var sket inden for de første 100 m, blev løbet blæst af, så båden kunne blive repareret, og finalen blev sat i gang igen. Denne gang fik den britiske båd en god start og førte fra start og lignede vinderne ved 1500 m, men danskerne satte en formidabel spurt ind og indhentede briterne med 100 m til mål, inden de vandt med 0,61 sekund. Hunter og Purchase vandt sølv, mens newzealandske Storm Uru og Peter Taylor tre sekunder efter hentede bronzemedaljen.

Efter OL tog Purchase pause fra roningen i halvandet år, indtil han i 2014 forsøgte sig i den "tunge" båd, men det havde han ikke rigtig held med og valgte derpå at indstille sin karriere.

Privatliv 
Purchase blev kort efter OL 2012 gift med Felicity Hill, der også var roer. Han spiller saxofon og har optrådt på tv med sit instrument.

Han var i 2017 indehaver af Zac Fitness.

OL-medaljer 
 2008:  Guld i letvægtsdobbeltsculler
 2012:  Sølv i letvægtsdobbeltsculler

Referencer

Eksterne henvisninger 

Roere fra Storbritannien
Personer fra Cheltenham
Personer tildelt Order of the British Empire
Deltagere for Storbritannien ved sommer-OL 2008
Deltagere for Storbritannien ved sommer-OL 2012
Olympiske mestre fra Storbritannien
Olympiske sølvmedaljevindere fra Storbritannien
Mark Hunter (roer)

Mark John Hunter (MBE) (født 1. juli 1978 i London) er en engelsk tidligere roer, olympisk guldvinder og dobbelt verdensmester.

Rokarriere 
Hunter kom, i modsætning til de fleste britiske eliteroere, fra relativt små kår og lærte at ro på Themsen. Han kom i lære som færgemand, men kom samtidig med på det britiske landshold. I flere år var hans resultater ikke blandt de allerbedste på den internationale scene, og han var således med ved OL 2004 i Athen i letvægtsdobbeltfireren, der blev nummer tretten og sidst. Situationen ændrede sig, da han i 2007 sammen med Zac Purchase kom til at ro letvægtsdobbeltsculler, og parret dette år vandt VM-bronze.

Hunter og Purchase deltog derpå i OL 2008 i Beijing, og de vandt deres indledende heat og deres semifinale sikkert (de satte olympisk rekord i indledende heat). I finalen lagde de sig hurtigt forrest, og halvvejs i løbet var placeringerne på plads. Briterne tog guldet foran græske Dimitrios Mougios og Vasileios Polymeros, mens de danske verdensmestre Rasmus Quist og Mads Rasmussen tog bronzemedaljerne. 

I 2009 holdt Hunter en pause fra roning, men han vendte tilbage i 2010, hvor Hunter og Purchase blev verdensmestre i letvægtsdobbeltsculleren, hvilket de gentog i 2011.

Ved OL 2012 i London var Hunter og Purchase sammen med danske Quist og Rasmussen de største favoritter, og de to par vandt da også hvert deres indledende heat og semifinale. Finalen fik en dårlig begyndelse for briterne, der fik defekt i båden ved starten. Da skaden var sket inden for de første 100 m, blev løbet blæst af, så båden kunne blive repareret, og finalen blev sat i gang igen. Denne gang fik den britiske båd en god start og førte fra start og lignede vinderne ved 1500 m, men danskerne satte en formidabel spurt ind og indhentede briterne med 100 m til mål, inden de vandt med 0,61 sekund. Hunter og Purchase vandt sølv, mens newzealandske Storm Uru og Peter Taylor tre sekunder efter hentede bronzemedaljen.

Hunter indstillede sin elitekarriere i 2013.

Øvrige beskæftigelse 
I pauseåret i 2009 var Hunter hjælpetræner for roholdene på UCLA i Californien.

Han er uddannet flodfærgemand, og han interesserer sig for en række andre sportsgrene som fodbold, cykelsport, badminton og svømning. Hans favoritfodboldhold er West Ham.

OL-medaljer 
 2008:  Guld i letvægtsdobbeltsculler
 2012:  Sølv i letvægtsdobbeltsculler

Referencer

Eksterne henvisninger 

Roere fra Storbritannien
Personer fra London
Personer tildelt Order of the British Empire
Deltagere for Storbritannien ved sommer-OL 2004
Deltagere for Storbritannien ved sommer-OL 2008
Deltagere for Storbritannien ved sommer-OL 2012
Olympiske mestre fra Storbritannien
Olympiske sølvmedaljevindere fra Storbritannien
Pierre Houin

Pierre Houin (født 15. april 1994 i Toul, Frankrig) er en fransk roer, olympisk guldvinder, dobbelt verdensmester og dobbelt europamester.

Houin vandt, som makker til Jérémie Azou, en guldmedalje i letvægtsdobbeltsculler ved OL 2016 i Rio de Janeiro. Der var 20 både til start i konkurrencen, og franskmændene vandt finalen foran Irland, der fik sølv, mens Norge tog bronzemedaljerne. 

Houin har desuden (pr. 2019) vundet to VM- og to EM-guldmedaljer, alle i letvægtsroning.

OL-medaljer 
 2016:  Guld i letvægtsdobbeltsculler

Referencer

Eksterne henvisninger 

Roere fra Frankrig
Olympiske medaljevindere i roning 
Olympiske mestre fra Frankrig 
Medaljevindere ved sommer-OL 2016
Jérémie Azou

Jérémie Azou (født 2. april 1989 i Avignon, Frankrig) er en fransk tidligere roer, olympisk guldvinder, dobbelt verdensmester og firedobbelt europamester.

Azou vandt, som makker til Pierre Houin, en guldmedalje i letvægtsdobbeltsculler ved OL 2016 i Rio de Janeiro. Der var 20 både til start i konkurrencen, og franskmændene vandt finalen foran Irland, der fik sølv, mens Norge tog bronzemedaljerne. Han deltog i samme disciplin ved OL 2012 i London, hvor den franske båd kom ind på fjerdepladsen.

Azou vandt gennem karrieren desuden to VM- og fire EM-guldmedaljer, alle i disciplinen letvægtsdobbeltsculler.

I 2017 annoncerede Azou sit karrierestop.

OL-medaljer 
 2016:  Guld i letvægtsdobbeltsculler

Referencer

Eksterne henvisninger 

Roere fra Frankrig
Personer fra Avignon
Olympiske medaljevindere i roning 
Olympiske mestre fra Frankrig 
Medaljevindere ved sommer-OL 2016
Gary O'Donovan

Gary O'Donovan (født 30. december 1992 i Cork, Irland) er en irsk roer, bror til Paul O'Donovan.

O'Donovan vandt sølv i letvægtsdobbeltsculler ved OL 2016 i Rio de Janeiro sammen med sin bror Paul O'Donovan, kun besejret af franskmændene Pierre Houin og Jérémie Azou. Medaljen var historisk, idet det var Irlands første OL-medalje nogensinde i roning. 

O'Donovan-brødrene vandt desuden VM-guld i letvægtsdobbeltsculler i 2018 og EM-guld i samme disciplin i 2016.

OL-medaljer 
 2016:  Sølv i letvægtsdobbeltsculler

Referencer

Eksterne henvisninger 

Roere fra Irland
Olympiske medaljevindere i roning 
Olympiske sølvmedaljevindere fra Irland 
Medaljevindere ved sommer-OL 2016
Paul O'Donovan

Paul O'Donovan (født 19. april 1994 i Cork, Irland) er en irsk roer, bror til Gary O'Donovan.

O'Donovan vandt sølv i letvægtsdobbeltsculler ved OL 2016 i Rio de Janeiro sammen med sin bror Gary O'Donovan, kun besejret af franskmændene Pierre Houin og Jérémie Azou. Medaljen var historisk, idet det var Irlands første OL-medalje nogensinde i roning. Ved OL 2020 i Tokyo vandt han sammen med Fintan McCarthy guld i samme disciplin.

O'Donovan-brødrene vandt desuden VM-guld i letvægtsdobbeltsculler i 2018 og EM-guld i samme disciplin i 2016, og Paul har desuden vundet tre VM-guldmedaljer i andre discipliner.

OL-medaljer 
 2020:  Guld i letvægtsdobbeltsculler
 2016:  Sølv i letvægtsdobbeltsculler

Referencer

Eksterne henvisninger 

Roere fra Irland
Olympiske mestre fra Irland
Olympiske sølvmedaljevindere fra Irland
Medaljevindere ved sommer-OL 2016
Medaljevindere ved sommer-OL 2020
Dimitrios Mougios

Dimitrios Mougios (græsk: Δημήτριος Μούγιος; født 13. oktober 1981 i Athen) er en græsk tidligere roer og dobbelt europamester.

Mougios vandt sammen med Vasileios Polymeros VM-sølv i 2007 i letvægtsdobbeltsculler efter danske Mads Rasmussen og Rasmus Quist. Senere samme år vandt de også sølv ved EM. 

VedOL 2008 i Beijing stillede han op i samme disciplin sammen med Vasileios Polymeros. De blev nummer to i indledende heat og vandt deres semifinale, inden de i finalen blev besejret af Zac Purchase og Mark Hunter fra Storbritannien, så grækerne vandt sølv, mens  Rasmussen og Quist fik bronze.

Mougios og Polymeros vandt efterfølgende to EM-guldmedaljer i henholdsvis 2008 og 2009.

OL-medaljer 
 2008:  Sølv i letvægtsdobbeltsculler

Referencer

Eksterne henvisninger 

Roere fra Grækenland
Personer fra Athen
Deltagere for Grækenland ved sommer-OL 2008
Olympiske sølvmedaljevindere fra Grækenland
Medaljevindere ved sommer-OL 2008
Vasileios Polymeros

Vasileios Polymeros (græsk: Βασίλειος Πολύμερος; født 20. februar 1976 i Volos) er en græsk tidligere roer og dobbelt olympisk medaljevinder. Størstedelen af sin karriere roede han letvægtsdobbeltsculler med varierende makkere.

Polymeros deltog første gang ved de olympiske lege i 1996 i Atlanta, hvor han stillede op i letvægtssculler sammen med Ioannis Kourkourikis. De kom via opsamlingsheatet i semifinalen, hvor de blev nummer fem og dermed kom i B-finalen. Her blev de nummer fire, hvilket betød en samlet tiendeplads.

Ved OL 2000 i Sydney roede han sammen med Panagiotis Miliotis, og de kom via opsamlingsheat i semifinalen, hvor de blev nummer fire. I B-finalen blev de nummer to og dermed samlet nummer otte.

Ved OL 2004 på hjemmebane i Athen havde han Nikolaos Skiathitis som makker. De vandt først deres indledende heat i ny olympisk rekord (der dog blev forbedret af franske Frédéric Dufour og Pascal Touron i næste heat). I semifinalen blev grækerne nummer to efter polakkerne Tomasz Kucharski og Robert Sycz, og i finalen var Kucharski og Sycz hurtigst, mens Dufour og Touron blev næstbedst og Polymeros og Skiathitis vandt bronze. Det var den første græske OL-medalje i roning nogensinde.

Fire år senere ved OL 2008 i Beijing roede Polymeros sammen med Dimitrios Mougios, og efter en andenplads i indledende heat vandt de deres semifinale. I finalen var briterne Zac Purchase og Mark Hunter hurtigtst, men grækerne vandt sølv og danske Mads Rasmussen og Rasmus Quist bronze.

Polymeros vandt en VM-guldmedalje i letvægtssinglesculler ved VM 2005, VM-sølv i dobbeltsuller sammen med Mougios i 2007 og to EM-guldmedaljer i henholdsvis 2008 og 2009, igen sammen med Mougios.

OL-medaljer 
 2008:  Sølv i letvægtsdobbeltsculler
 2004:  Bronze i letvægtsdobbeltsculler

Referencer

Eksterne henvisninger 

Roere fra Grækenland
Deltagere for Grækenland ved sommer-OL 1996
Deltagere for Grækenland ved sommer-OL 2000
Deltagere for Grækenland ved sommer-OL 2004
Deltagere for Grækenland ved sommer-OL 2008
Olympiske sølvmedaljevindere fra Grækenland
Olympiske bronzemedaljevindere fra Grækenland
Medaljevindere ved sommer-OL 2004
Medaljevindere ved sommer-OL 2008
Frédéric Dufour

Frédéric Dufour (født 2. februar 1976 i Lyon, Frankrig) er en fransk tidligere roer.

Ved OL 2004 i Athen vandt Dufour (sammen med Pascal Touron) en sølvmedalje i disciplinen letvægtsdobbeltsculler. Den franske båd kom ind på andenpladsen i en finale, hvor Polen vandt guld, mens Grækenland tog bronzemedaljerne. Han var også med i båden ved OL 2008 i Beijing, hvor franskmændene dog ikke nåede finalen.

Dufour vandt desuden to VM-sølv- og to VM-bronzemedaljer, alle i letvægtsroning.

OL-medaljer 
 2004:  Sølv i letvægtsdobbeltsculler

Referencer

Eksterne henvisninger 

Roere fra Frankrig
Personer fra Lyon
Pascal Touron

Pascal Touron (født 22. maj 1973 i Arcachon, Frankrig) er en fransk tidligere roer og dobbelt olympisk medaljevinder.

Touron vandt (sammen med Thibaud Chapelle) en bronzemedalje i letvægtsdobbeltsculler ved OL 2000 i Sydney. Fire år senere, ved OL 2004 i Athen, vandt han en sølvmedalje i samme disciplin, denne gang som makker til Frédéric Dufour. Det var de to eneste udgaver af OL han deltog i.

Touron vandt desuden en VM-guldmedalje i letvægtsotter ved VM 2001 i Luzern.

OL-medaljer 
 2004:  Sølv i letvægtsdobbeltsculler
 2000:  Bronze i letvægtsdobbeltsculler

Referencer

Eksterne henvisninger 

Roere fra Frankrig
Elia Luini

Elia Luini (født 23. juni 1979 i Gavirate) er en italiensk tidligere roer og firedobbelt verdensmester.

Luini var letvægtsroer og konkurrerede i både scullere og både med én åre per roer. Han vandt sin første internationale medalje, da han i singlesculler vandt bronze ved junior-VM i 1997. Året efter vandt han sølv ved U/23-VM og blev verdensmester for seniorer i dobbeltfirer for Italien.

Ved OL 2000 i Sydney stillede han op i dobbeltsculler sammen med Leonardo Pettinari. De vandt deres indledende heat og blev nummer to i semifinalen. I finalen vandt den polske båd guld relativt sikkert, mens italienerne vandt sølv foran Frankrig. 

Luini og Pettinari vandt derpå VM-guldmedaljer i letvægtsdobbeltsculler i 2001, 2002 og 2003. De var derfor blandt favoritterne ved OL 2004 i Athen, men efter en andenplads i indledende heat og i opsamlingsheatet blev de kun nummer fem i semifinalen, da Pettinari blev skadet. Han blev i B-finalen erstattet af Nicola Moriconi, men den nye konstellation blev sidst, så italienerne endte på en samlet tolvteplads.

Herefter skiftede Luini til letvægtsfireren, der i 2005 vandt VM-bronze. I 2006 var han tilbage i letvægtsdobbeltsculleren, nu sammen med Marcello Miani, og parret vandt VM-sølv samme år efter danske Rasmus Quist og Mads Rasmussen. Luini og Miani stillede også op til OL 2008 i Beijing og vandt deres indledende heat, mens de blev toere i semifinalen. I finalen var de dog mere end tre sekunder fra Quist og Rasmussen på tredjepladsen, så de endte som nummer fire.

Luini og Miani vandt VM-bronze i 2009 og EM-sølv samme år. I 2010 var Miani skiftet ud med Lorenzo Bertini, og denne duo vandt VM-sølv samme år. I 2011 blev de europamestre, stadig i letvægtsdobbeltsculleren.

Han deltog sidste gang i et OL i 2012 i London, nu sammen med Pietro Ruta, og dette par vandt deres indledende heat, hvorpå de med en femteplads i semifinalen måtte nøjes med en plads i B-finalen. Denne vandt de og blev dermed samlet nummer syv.

Luinis sidste internationale mesterskab blev VM i 2015, hvor han var med i den italienske letvægtsotter, der blev nummer fire.

Han er gift med Gabriella Bascelli, der ligeledes er italiensk olympisk roer.

OL-medaljer 
 2000:  Sølv i letvægtsdobbeltsculler

Referencer

Eksterne henvisninger 

Roere fra Italien
Deltagere for Italien ved sommer-OL 2000
Deltagere for Italien ved sommer-OL 2004
Deltagere for Italien ved sommer-OL 2008
Deltagere for Italien ved sommer-OL 2012
Olympiske sølvmedaljevindere fra Italien